“หมอวิชัย” ถ่วงแผนกอบกู้ IFEC โยนภาระให้ผู้ถือหุ้นไปโหวตเอง
“หมอวิชัย” เตะถ่วงแผนกอบกู้ IFEC รั้นบริหารงานบริษัท ไม่ส่งมอบให้กรรมการชุดใหม่ โยนภาระให้ผู้ถือหุ้นไปโหวตแผนชำระหนี้เอง
15 มี.ค. 2560

ผู้สื่อข่าวรายงานว่า แหล่งข่าวรายหนึ่ง ได้ออกมาแสดงความคิดเห็นถึงกรณีปัญหาของบริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC ว่า สถานภาพปัจจุบันของ นายแพทย์วิชัย ถาวรวัฒนยงค์ ในฐานะประธานกรรมการบริษัท IFEC ซึ่งถือหุ้นอยู่เพียง 2-3% ไม่ควรที่จะถือสิทธิบริหารงานอย่างเต็มรูปแบบ
ทั้งนี้เนื่องจากถือเป็นการใช้อำนาจของตนเอง โดยไม่ยึดมติผู้ถือหุ้นรายย่อยส่วนใหญ่ที่โหวตในที่ประชุมวิสามัญผู้ถือหุ้นให้ กลุ่มตัวแทนของ นายทวิช เตชะนาวากุล ในฐานะผู้ถือหุ้นใหญ่ของบริษัทปฏิบัติหน้าที่แทนตั้งแต่ 14 ก.พ. 60 ซึ่งมองว่าหากนายแพทย์วิชัย มีจรรยาบรรณของนักบริหารมืออาชีพ ก็ควรส่งมอบอำนาจการบริหารงานผ่านการประชุมกรรมการให้เป็นไปตามวาระ
ขณะที่นายแพทย์วิชัย ได้ออกมาเปิดเผยก่อนการประชุมคณะกรรมการในวันนี้ (15 มี.ค.) ว่า จะนำแผนชำระหนี้ของทั้ง 2 ฝ่ายมาเจรจา และจะตั้งคณะอนุกรรมการมาดูแลโดยเฉพาะ ซึ่งหากความคิดเห็นไม่ตรงกัน ก็ต้องมีการเรียกประชุมผู้ถือหุ้นเพื่อเปิดให้ลงคะแนน ซึ่งคาดหวังจะให้เรียกประชุมได้วันที่ 25 เม.ย. 60 นี้ ซึ่งตนมองว่า นายแพทย์วิชัย พยายามยื้อเวลาเพื่อบริหารงาน โดยไม่คำนึงถึงผลกระทบที่ตามมา
โดย IFEC ถูกตลาดหลักทรัพย์ห้ามซื้อขายแขวนเครื่องหมาย SP ยาวนานกว่า 2 เดือน โดยนายแพทย์วิชัย ได้ออกมายอมรับว่าการปลดเครื่องหมาย SP นั้น ต้องการจัดการเรื่องแผนชำระหนี้ให้เรียบร้อยก่อนเท่านั้น แต่ยังไม่มีวี่แววการส่งงบการเงินปี 59 ให้ตลาดฯ ส่งผลให้เป็นที่น่าสงสัยว่านายแพทย์วิชัย พยายามยื้อเวลาในการบริหารงาน
ทั้งนี้แหล่งข่าวให้ความเห็นว่า นายแพทย์วิชัย ควรจะแสดงความบริสุทธิ์ใจโดยการเปิดทางให้คณะกรรมการชุดใหม่เข้ามาแก้ไขในสิ่งที่ผู้บริหารชุดเดิมสร้างปัญหาไว้ เพื่อสะสางปัญหาของ IFEC ให้เสร็จสิ้น